遊仙二章上范殿撰潔菴先生  其二
作者：程公許
朝代：宋

paragraphs: 空山學仙子，幽獨性成癖。
誰令一念差，失脚塵網密。
隨緣翫泡影，隠思曉繼夕。
了了三生夢，掣電了無跡。
豈不志遠遊，誰爲傅羽翼。
抱關覘紫氣，跪履問黄石。
靜慮儻冥契，玄機詎難入。
縞髮古仙公，遺世而獨立。
惝恍如有遇，一言曰守一。
引臂許相從，長生託瑶籍。